Carlin Porta/Mar bel dël nen fé
Artorn

Mar, bel dël nen fé 
Onde ’n consert,
prepotente lenghe dël mar,
gran linseuj strafognà
ëd nòstra mare tèra,
im feve vive costa età
ch’a rasa në scàmpol ëd vita,
portandme ’d poesìa.
Ora i respiro vòstr respir
ch’a l’é un bon màntes d’alegrìa
për tuti ij cheur pì cit dël mond,
an mi ël tut s’arvira
ant una gòj creusa e përfonda
ch’a scassa tòst ij trist magon.
Gropà al vòstr consert
ch’a smon la libertà,
im sento arbate ’l cheur,
nen d’autut a l’é bon fërmeve
sen nen ël Deuit ëd Dé
ch’a fà lòn ch’a dev fé.
Tuta vita a l’é vòstra vita,
giumai longa sissè che d’ani
sempe fasend l’istess travaj,
nopà a l’ha na fin la mia,
ma fintant ch’i l’avrai ëd fià
am farìa gòj vòstr respir.
Sospir ëd libertà
che l’òm a l’ha përdù
për cola arserca
dël vive pì angagià.
Carlin Porta
Poesìa
Leteratura piemontèisa